U sklopu regionalnog telekom preslagivanja, kao što smo i očekivalo,a o čemu se govori na telekom tržištu već mjesecima uskoro bi Telekom Austria trebao preuzeti Amis telekom, odnosno njegovo poslovanje u regiji. Kako tvrde izvori ICTbusiness.info ukupna vrijednost posla procjenjuje se na 40 milijuna eura što uključuje i poslovanje u Hrvatskoj, od čega na slovensku kupnju otpada 28 milijuna eura, a na hrvatsku oko 12 milijuna eura.

Pritom bi poslovanje u Sloveniji vodio Simobil, a u Hrvatskoj bi Amis preuzeo Vipnet kojem je to drugo veliko preuzimanje u zadnjih nekoliko godina od kada je za 98,3 milijuna eura preuzet B.net iako je to tada bila politička odluka u preslagivanju u Austriji jer vlasnik B.neta je bio BEWAG (gradišćanska elektroprivreda), a Telekom Austria u većinskom državnom vlasništvu.

Danas se situacija jako promijenila América Móvil drži 59,7 posto dionica i dokapitalizacijom je postalo jasno da će krenuti u regionalne akvizicije. Upravo u tom dobivenom novcu treba tražiti i izvore financiranja ovog novog preuzimanja i konsolidacije telekomunikacijskog tržišta u Sloveniji i Hrvatskoj.

Prema informacijama kojima raspolaže ICTbusiness.info iz austrijskih telekomunikacijskih krugova dubinska snimanja su obavljena, a sastanak Telekom Austrie i predstavnika Amisovih vlasnika fondova iz Belgije i Francuske i to KBC Private Equity i Iris Capital trebao i se održati tijekom sljedećeg tjedna.

Iako još uvijek nismo dobili odgovore na upit iz Telekom Austrie, kao niti Vipneta, te Iris Capitala, naši izvori govore kako je trenutno samo riječ o finalizaciji dogovora. Amis Telekom u Hrvatskoj u prošloj godini, prema javno dostupnim informacijama, imao je 61,75 milijuna kuna prihoda uz rast od 3,5 posto.

Amis Telekom je u 2014. godini imao EBITDA (dobit prije kamata, oporezivanja, amortizacije i deprecijacije) u visini od 10,32 milijuna kuna uz rast u odnosu na prethodnu godinu od 16 posto.

I u Sloveniji i Hrvatskoj Amis Telekom, odnosno njegove tvrtke, trebale bi poslovati samostalno do kraja godine nakon čega se očekuje konsolidacija poslovanja. Nešto slično je Vipnet napravio i kod kupnje B.Neta jer je poslovanje konsolidirano u Vipnet, a samo je brand ostao.